[Alexander Episcopus, servus servorum Dei, dilectis filiis Petro Abbati Monasterii Mauziacensis, ejusque fratribus tam præsentibus quàm futuris regularem vitam professis in perpetuum. Effectum justa postulantibus indulgere, et Ecclesiasticæ vigor æquitatis, et ordo exigit rationis; præsertim quando petentium voluntatem et pietas adjuvat; et veritas comitatur. Eapropter, dilecti in Domino filii, vestris justis postulationibus clementer annuimus, et Mauziacense Monasterium, antecessorum nostrorum exempla sequendo, confirmamus. Imprimis siquidem statuentes, ut ordo monasticus, qui secundum Deum et beati Benedicti regulam in eodem loco institutus esse dignoscitur, perpetuis ibidem temporibus inviolabiliter observetur. Prætereà quascumque possessiones, quæcumque bona idem Monasterium impræsentiarum justè et canonicè possidet, aut in futurum concessione Pontificum, largitione Regum vel Principum, oblatione fidelium, seu aliis justis modis, præstante Domino poterit adipisci, firma vobis vestrisque successoribus et illibata permaneant, in quibus hæc propriis duximus exprimenda vocabulis. Propè præfatum Monasterium, Ecclesiam S. Laurentii cum pertinentia sua, videlicet Vicaria terræ de Mabiliaco, Ecclesiam S. Pauli, Ecclesiam S. Martini, Ecclesiam S. Calamini ejusdem Monasterii primi Fundatoris, Ecclesiam de Gatteria cum pensione quæ solvitur ad vestimenta fratrum, Ecclesiam S. Hilarii cum Capella sua: item Ecclesiam de Giaco cum pertinentibus sibi Ecclesiis, videlicet Ecclesia de Marecalmis, et Ecclesia de Oene, et Ecclesia de Goreis cum Capella de Farnœel: item Ecclesiam de Rubiaco cum pertinentibus sibi Ecclesiis, scilicet Ecclesia S. Martini et Ecclesia S. Eudochii in eadem villa positis et in montanis Ecclesiæ S. Petri, et Capella Pontis-Gibaldi, et Ecclesia S. Vrsi cum hæreditate sua: item Ecclesiam de Montibus cum Capella de castro quod dicitur Colia: item Ecclesiam S. Hyppoliti: item Ecclesiam de Vulvico cum Capella sanctæ Mariæ et Ecclesia S. Martialis: item Ecclesiam de Marsiaco, Ecclesiam de Monistrolo, Ecclesiam de Sana-Cultura, Ecclesiam S. Boniti de Calmis, Ecclesiam sancti Bonniti de Aluschiis, et Ecclesiam sancti Andreæ de Pagnes: item Ecclesiam S. Mariæ de Rocaforti cum Capella de Castro et terra adjacente per circuitum: item Ecclesiam sancti Boniti Montispenserii cum Capella ejusdem castri et cum municipio de Catusiaco et terra adjacente per circuitum, item Ecclesiam de Donoma cum possessionibus suis: item Ecclesiam sancti Germani cum Capella et Castro sibi adjacente: item Ecclesiam sancti Remigii, Ecclesiam de Suliech, Ecclesias duas de veteri-Crusech: item Ecclesiam de Laurigiis cum hereditate sua: item Ecclesiam de Dreturaris cum adjacente sibi villa, prædiis, aquis, et silvis per circuitum, Ecclesiam S. Desiderii, et Ecclesiam S. Præjecti, et Capellam de Palicia: item Ecclesiam de Chos cum Parochia sua: item S. Ambrosii cum pertinentibus sibi Ecclesiis, videlicet Ecclesia Montispetrosi, Ecclesia S. Leontii, et Ecclesia S. Dionysii. Proprietates quoque quarumdam possessionum vestrarum dignum duximus annotare; scilicet Mobiliacum, Tauriniacum, Plumberias, Salzimas, Primiliacum usque ad Previratas et usque ad Garinange; Ananziacum, Belanede, Araneam, castrum Mirabel cum valle adjacenti, Perpeliacum, Bociacum, et medietatem Legdæ Riomensis villæ quoquo tempore detur. Prohibentes ne et feuda vestra, sicut de jure non licet, aliquis audeat sine assensu vestro violenter intrare, aut sibi usurpare, scilicet feodum castelli de Rocaforti, in cujus turre, et cæteris domibus habetis censum annuum: castellum de sancto Germano: feodum Domini de Scola, item Cameret, et quod habet apud Mauriacum et apud Laurigias: feodum Domini de Barmon, videlicet modiatas vini de vineis circa Ceresium: feodum Domini montis Pancerii, quod habet apud Bononiam in terris sancti Boniti causa custodiæ: feodum Domini de Turiaco, scilicet villam et munitionem sancti Ignatii: feodum Domini Montis-Vasconis, id est, villam sancti Andreæ de Prignes, et quod habet apud Plumberias: feodum Domini de Anaziaco, quod habet apud Marsiacum, et censum annualem, quem habet in villis beati Austremonii causa custodiæ: feodum Domini de Tornolio, videlicet Carbonerias, et quod habet in valle de Correaco et in valle de Cresel, et censum annualem quem habet in Mansis vel Coloniis beati Austremonii causa custodiæ, feodum Domini de Casluch, quod habet inter Marsiacum et Mauriacum: feudum Domini de Ponte, videlicet domum juxta Ecclesiam beati Laurentii, quod habet in terra quæ dicitur ad Martyres causa custodiæ: apud Perpeziacum feodum Domini de Camaleria, scilicet Brolium ejusdem castri, Petiacum, Lobariacum, Caraiso, prata de Ceresio, et quod habet apud Marsiacum et Mauriacum, sanctum Bonitum et Ceresium, et feudatarios multos quos habet ab Ecclesia Mauriacensi: feudum Domini de Cresto, scilicet quicquid habet apud Riomum, Mauriacum, Mirabellum, Ceresium, vel apud terram quæ dicitur Evers; et feudum Domini de Cebaziaco, et Domini de Rocaforti in Lubarces, quicquid habet in villis scilicet Mauziaco, Marsiaco, Ceresio, et pertinentiis earum: apud Rubiacum feudum Willelmi de Planis, et feuda omnium militum illorum, qui dicuntur de Rubiaco, scilicet quicquid habent ipsi, vel aliquis alius ab Alua ficta usque ad Fontanas, et à via sancti Petri de Castello usque ad viam Montisferrati: feuda quoque quæ habent à beato Austremonio, et à vobis homines Mauriacensis villæ, quæ tota cum situ suo per circuitum cum viis, pascuis, aquis, aquarumque decursibus à rivo de Tolon usque ad Ecclesiam de Ceresio, et à molendino de Fichet usque ad molendinum de Mota in dominio vel proprietate Mauriacensis Ecclesiæ posita esse dignoscitur, ubilibet sint cum prædictis Ecclesiis et earum pertinentiis. Hujus privilegii auctoritate decernentes ut nulla Ecclesiastica sæcularisve persona præfatum Monasterium ab Abbatiæ dignitate destituere, vel infra prædictas metas turrem sive castellum ædificare valeat, neque tributa aut tallias vel teloneum tollere, aut homines super terra ipsius loci commanentes distringere, vel violentas hospitationes seu occasiones ab eis exigere vestris futurisque temporibus quisquam temeritate sua audeat. Obeunte verò te nunc ejusdem loci Abbate, vel tuorum quolibet successorum, nullus ibi qualibet subreptionis astutia seu violentia præponatur, nisi quem fratres communi consensu, vel fratrum pars consilii sanioris secundùm Deum et beati Benedicti regulam, cum consilio et voluntate Cluniacensis Abbatis providerint eligendum. Decernimus ergo ut nulli omnino hominum liceat idem Monasterium temerè perturbare, vel ejus possessiones auferre, vel ablatas retinere, minuere, seu quibuslibet vexationibus fatigare: sed illibata omnia et integra conserventur eorum, pro quorum sustentatione ac gubernatione concessa sunt, usibus omnimodis profutura, salva Sedis Apostolicæ auctoritate, et Diœcesani Episcopi canonica justitia. Si qua igitur in futurum Ecclesiastica sæcularisve persona hanc nostræ Constitutionis paginam sciens, contra eam temerè venire tentaverit, secundò tertióve commonita, nisi reatum suum digna satisfactione correxerit, potestatis honorisque sui dignitate careat, reamque se divino judicio existere de perpetrata iniquitate cognoscat, et à sacratissimo Corpore ac Sanguine Dei et Domini Redemptoris nostri Jesu Christi aliena fiat, atque in extremo examine districtæ ultioni subjaceat. Cunctis autem eidem loco sua jura servantibus sit pax Domini nostri Jesu Christi, quatinus et hic fructum bonæ actionis percipiant, et apud districtum Judicem præmia æternæ pacis inveniant, Amen.]